Marius Reikerås

**Marius Reikerås** (f. 1972) er en norsk jurist og tidligere advokat. 

Han var prosessfullmektig i en av sakene nordsjødykkere førte mot staten. Advokatbevillingen ble tilbakekalt i 2009, og han er senere domfelt for å ha drevet rettshjelpsvirksomhet uten å oppfylle vilkårene etter domstolloven. Reikerås har skrevet artikler blant annet for de alternative nyhetsmediene Nyhetsspeilet og Riksavisen, og er i medieomtale omtalt i forbindelse med norske konspirasjonsmiljøer. Han har engasjert seg i barnevernssaker på vegne av foreldre som er fratatt omsorgen for sine barn. 

## Bakgrunn og virke
### Nordsjødykkerne
I 2008 var Reikerås prosessfullmektig for en gruppe tidligere nordsjødykkere som krevde erstatning for helseskader fra arbeidet. I forbindelse med rettsforhandlingene uttalte han at de samlede kravene trolig ville ligge mellom 100 og 200 millioner kroner. Dykkerne tapte saken i Oslo tingrett, som slo fast at staten ikke hadde erstatningsansvar. Reikerås hevdet at staten hadde holdt tilbake dokumenter, og at det forelå forsinkelser og manglende tilgang til materiell. Høyesterett avslo senere å behandle ankesaken direkte utenom lagmannsretten.

Advokat Per Danielsen overtok saken da Reikerås mistet advokatbevillingen i 2009, men Reikerås nektet å utlevere saksdokumentene. Senere gikk han til søksmål mot Danielsen og hans forsikringsselskap etter at Danielsen meldte krav i Reikerås' konkursbo. Søksmålet ble avvist i Oslo tingrett i 2015, og Reikerås ble idømt en halv million kroner i saksomkostninger, som etter anke ble redusert til  kroner.

### Tap av advokatbevilling
I 2008 ble det avdekket at han urettmessig hadde mottatt to millioner kroner fra den bergenske skipsrederen Egil Anfindsen, som han hadde representert siden 2003. Én million kroner ble tilbakebetalt i 2007 etter at rederens familie ble oppmerksom på transaksjonene, men de mente det dreide seg om et større beløp og gikk til anmeldelse. I en sivil tvistesak ble Reikerås i april 2009 dømt til å betale tilbake ytterligere 1,3 millioner samt saksomkostninger. Han ble i en senere straffesak frifunnet for grovt bedrageri i samme forhold. 

I mai 2009 tilbakekalte Advokatbevillingsnemnden advokatbevillingen hans. 

I 2010 ble det åpnet konkurs etter at han ikke tilbakebetalte beløpet han var dømt til å betale Anfindsen. I 2011 ble Reikerås dømt til fem måneders fengsel for å ha fremsatt trusler mot advokat Helge Wesenberg, som representerte Anfindsens familie. 

I 2016 ble Reikerås dømt etter domstollovens § 218 for å ha arbeidet som advokat uten bevilling. Dommen ble opphevet i lagmannsretten, som la til grunn at § 218 annet ledd åpner for at personer med juridisk embedseksamen kan yte begrenset rettshjelp. Da saken ble gjenopptatt i 2018, ble han på ny dømt og den opprinnelige strafferabatten fjernet. Retten fant at han hadde drevet «stadig rettshjelpsvirksomhet» som prosessfullmektig uten advokatbevilling, uten å melde inn virksomheten til tilsynsmyndighetene eller stille sikkerhet etter domstolloven § 219. Retten uttalte:*Retten finner at botens størrelse reflekterer sakens alvorlige karakter. Det er en rekke mennesker – ofte sårbare og i ulike livskriser – som fester lit til denne type hjelp, som utøves uten nødvendig bevilling, og hvor det er stor fare for rettstap, og økonomisk ansvar for den enkelte, uten at «rettshjelperen» holdes ansvarlig, fordi det ikke finnes forsikringsdekning eller disiplinære sanksjoner som kan settes inn og bøte på skaden.* (17-093836MED-BERG/2 s. 14, 11. mai 2018, Bergen tingrett)

### Engasjement mot barnevernet, prosedering for EMD
Etter tapet av advokatbevillingen har Reikerås omtalt seg som «menneskerettighetsjurist» og engasjert seg på vegne av foreldre i barnevernssaker. 

Han har etter egne utsagn brakt flere saker frem for Den europeiske menneskerettsdomstolen (EMD), mens EMDs offentlige database (HUDOC) viser til to saker der han er oppført. I Strand-Lobbensaken, der en gutt var tvangsadoptert bort fra sine foreldre, ble Norge dømt for krenkelse av retten til familieliv (EMK artikkel 8), og det ble utbetalt et erstatningsbeløp. Adopsjonen ble ikke omgjort. 

I Sagvoldensaken, som omhandlet tvangssalg av en borettsleilighet, fikk klagerne ikke medhold.

### Offentlig virksomhet og kontroverser
I 2014 opprettet stortingsrepresentant Ulf Leirstein (FrP) en arbeidsgruppe kalt «Stortingets rettssikkerhetsgruppe», som skulle gi ham innspill om mulige brudd på rettssikkerheten. Reikerås ble utnevnt til leder og bidro til å sette sammen gruppen. Etter at TV 2 konfronterte Leirstein med at flere av gruppens medlemmer hadde tilknytning til konspirasjonsteoretiske miljøer, avviklet han gruppen i direktesendt TV.

Reikerås har skrevet artikler for de alternative nettstedene Nyhetsspeilet og Riksavisen, og uttaler seg om temaer som menneskerettigheter, barnevern, statlig myndighetsutøvelse og internasjonale avtaler. Han er i flere medier omtalt i forbindelse med norske konspirasjonsmiljøer. Under covid-19-pandemien holdt han blant annet innlegg ved protestaksjoner mot smitteverntiltak, og han har advart mot det han mener er økende makt hos WHO (Verdens helseorganisasjon).

Reikerås har selv hevdet at tilbakekallingen av advokatbevillingen var politisk motivert. Han er aktiv på sosiale medier, hvor han publiserer innlegg og «åpne brev» rettet mot myndigheter og enkeltpersoner, herunder varsler om anmeldelser. Høsten 2025 rettet Reikerås en henvendelse til Høyesterett der han hevdet at stortingsvalget var påvirket av valgfusk fra Arbeiderpartiets side. Henvendelsen ble avvist. I etterkant publiserte han i sosiale medier navn og bilde av dommerne som stod bak avgjørelsen.

Reikerås har møtt kritikk, blant annet fra Tilsynsrådet for advokatvirksomhet, for manglende oppfølging og fremgangsmåter i rettssaker. Han er også kritisert i ulike innlegg og omtaler på nett, blant annet for juridiske vurderinger og for hvordan han har håndtert enkelte saker.

Det har også vært reaksjoner på hans bruk av anmeldelser og varsler om anmeldelser mot personer han er uenig med.

## Referanser